صحرا

0 447837 2025-10-12T13:25:20Z Ideophagous 454347 wikitext text/x-wiki الصحرا هي واحد المنطقة ناشفة بزاف فين الشتا قليلة بزاف، وهادشي كيخلي الطقس فيها صعيب على العيشة ديال النباتات والحيوانات. وبما ما كاينش الغطا النباتي، السطح ديالها كيتعرض للتعرية. علاينً واحد الثلث من اليابسة فالعالم ناشف اولا شبه ناشف، وحتى بزاف من المناطق فالقطب اللي الشتا فيها قليلة كيتسمّاو "الصحاري القطبية". الصحاري كيتقسمو على حسب كمية الشتا اللي كاتطيح، اولا درجة الحرارة اللي كاتكون غالباً، اولا الاسباب ديال التصحر، اولا حتى الموقع الجغرافي. العوامل ديال الطقس كاتساهم فتكوّن الصحرا، حيث الفرق الكبير بين السخونية فالنهار والبرد فالليل كيكسر الحجرة. ووخا الشتا قليلة، ممكن يوقعو سيول مفاجئة اللي كيديرو الفيضانات. والقطرات ديال الشتا ملي كاتطيح على الحجرة السخونة كاتفرقعها لقطع صغار اللي كتزيد الرياح تاكلها. والرياح كاتشيل معاها حبات الرمل، وكتصاوب منهم كثبان رملية اولا اسطح حجرية ملساء كيتسماو "الارصفة الصحراوية". ممكن يتصاوبو بحيرات مؤقتة اولا واحات الا كانو كاينين منابع ديال الما تحت الارض. الحياة ديال النباتات والحيوانات فالصحرا كتحتاج تكيفات خاصة؛ النباتات فالغالب كاتكون عندها الاوراق صغار بزاف اولا ماعندهاش اوراق، والحيوانات كاتكون كتتحرك فالليل، اولا كاتهرب للضل، اولا كاتحفر وتخبّى تحت الارض باش تحافظ على البرودة ديال جسمها. تكيفو بنادم باش يعيشو فالصحرا وفالاراضي الشبه قاحلة الاف السنين، يا اما بالترحال والرعي، يا اما بالاستقرار حدا الواحات. وكاين حتى امكانية نستصلحو الاراضي الصحراوية باش نديرو فيها الفلاحة باستعمال انظمة السقي. للصحارى اهمية تاريخية واقتصادية، حيت كانو ممرات لطرق التجارة، وكاينين فيهم بزاف ديال المعادن، وكيتعتابرو مصدر واعد للطاقة الشمسية. وزيد عليها، المعادن المختالفة كتعطي الوان مميّزة لبعض الصحارى. الصحرا ف اللغة. الصحرا هي الارض الملسا فـ اللين اولا الغلاظ بلا ما توصل لواحد القُفّ، اولا هي الفضاء الواسع اللي ما فيهش نبات. الجمع ديالها: صحارى، صحاري، وصحراوات. وجات مشددة فهاد البيت ديال الشعر التالي: الحياة في الصحرا. النباتات الصحراوية. النباتات ديال الصحرا كيتاثرو بالسخونية وباليبس ديال الارض، وكيسعاو باش يلقاو شوية ديال الما القليل اللي كاين فالبلايص اللي فيه، ومن بعد ما كاتعيش غير شي نباتات اللي خذات الكفاية ديالها من الما، وداكشي علاش كاتكون الثغرات كبار بين نبتة وخرة، وكيدبلو النباتات اللي ما لقاوش الما الكافي. كاينين بعض النباتات فالصحرا اللي كيشربو الما من الما الجوفي، بحال فمريكان مثلا، كاين شجر المسكيت اللي كيمتص الما من عمق ديال 12 متر تحت الارض، وكاين اشجار خرة كاتخزن كميات ديال الما فالاوراق ديالها ولا فالجذور والجذوع، بحال نبات الصبار اللي كايحتافظ بما ديال الشتا فالساق ديالو وكينتفخ، واذا نشف الما كيتقلص وكينكمش. وبعض النباتات كاتبقى زاهية شوية بعد ما تسالي الشتا، حيث مخزنة الما فالاوراق والجذوع ديالها. الاوراق كتستهلك بزاف ديال الما، فاذا طاحو الاوراق كيتبقى الما متوفر للجذع. وكاين اشجار عندها اوراق صغار بزاف، ما كاستهلكوش الا شوية ديال الما اللي فالجذع، وكتقدر تبقى خضرا بين جوج مواسم ديال الشتا. ومن بعد ما كاتطيح الشتا، كاتتفتح الزهور بالوان زوينة وكاتخضر الاشجار، وكاتولي الصحرا مناظرها زوينة بزاف، ولكن ما كاتطولش بزاف حتى كاتذبل الزهور ملي كاتحبس الشتا. الصبار. الاشواك ديال نبات الصبار كتلعب دور بحال السياج ديال السلك الشائك، كتحمي النبتة وما كتخليش بزاف ديال الحيوانات يقربو ياكلو منها. ومن بين انواع الصبار كاين "السجوار" (saguaro) اللي هو اطول نوع فالصبار، وكيقدر يوصل حتى لـ 12 متر فالعُلو، يعني كثر من ارتفاع ربعة جمال واقفين فوق بعضهم. وكاين انواع خرة من الصبار ما عندهاش اشواك، ولكن كاتستعمل اسلوب التمويه باش ما تجلبش نتيباه الحيوانات، بحال "الصبار الحجري" اللي كيشبه الحصى بزاف حتى ما كتفرقش بينهم بسهولة. الحيوانات الصحراوية. الحيوانات اللي كاتعيش فالصحرا كتضم بزاف ديال الحشرات، العناكب، الزواحف، الطيور وحتى الثدييات. ومن بعد ما كاتطيح الشتا، كاتجي حتى حيوانات برية بحال الايائل. امّا الحيوانات الكبار، كاتقضي النهار فالاماكن اللي فيها الضّو قليل باش تبرد جسمها، والما كيتبخر من فوق جلودها وكيتعوّض بالما اللي كاتاخدو من الماكلة اللي كاتاكل، وزيد عليها الما اللي ممكن تلقاه فشي منخفضات. حتى الهضم كيصيفط الما لجسم بعض الحيوانات بحال الجمال، اللي كيستافدو بزاف من هاد المصدر، وكيقدرو يعيشو شهور بلا ما يشربو. الجمل عندو حتى مصدر اخر ديال الطاقة، اللي هو السنام ديالو، اللي عامر بالشحم، وكيقدر يعيش على هاد الطاقة الا نقص الما من جسمو. وحتى اليربوع والفار الكنغري ما كيشربوش الما، حيت كيحصلو على كلشي اللي كايحتاجوه من الما من الحبوب والنباتات اللي كايكلو. التطور والتغيير ديال الصحرا. السقي كيوفّر الما الضروري باش تكبر المزروعات فالصحرا. ومشروع السقي فالصحرا الليبية كيعطي الفلاحة الفرصة يزرعو الفصفصة فاراضيهم. اغلب الاراضي الصحراوية كاينة ما بين خطي العرض 15° و 35° شمال وجنوب خط لاستواء، يعني فالمناطق ديال الضغط الجوي المرتفع، اللي كاتهب فيها الرياح باردة ومن بعد كاتسخن. هاد المناطق ديال الضغط المرتفع كاتتكوّن من حركة الرياح فوق الارض، حيت الهوا السخون كايجي من خط لاستواء وكايهب شمالاً وجنوباً. وكل ما طلع الهوا الفوق، كاتنقص الحرارة ديالو، وكيطيحو قطرات ديال الرطوبة فالمناطق اللي قريبة من خط لاستواء. ملي كيوصل الهوا لخط عرض 15° شمال اولا جنوب، كايهبط وكايسخن من جديد، وبهاذ الطريقة كتوقع حالة الجفاف فالصحرا. وحتى المناطق اللي كاتفصلها الجبال على شاطئ البحر كتميل حتى هي للجفاف، حيت الرياح اللي كاتجي من البحر كتفقد الرطوبة ديالها ملي كاتطلع فوق القمم، فكاتبرد، ومن بعد كاتهبط من جهة سفوح الجبال نحو الداخل، وكل ما هبطات كاتسخن، وبهاذ الشكل كاتولي ناشفة. ومن هاد الهوا السخون والناشف كيتكوّن ما كايسمّيوه "ظل الشتا"، وهي منطقة جافة. وكايظنو العولاما بلي الصحرا اللي فـ امريكا الشمالية كانت اصلها مناطق كيفها قبل الاف السنين، ومن داك الوقت البعيد ما تبدّل حتى شي عامل طبيعي من اللي كايكوّنو الصحرا.